
10.
Par 2021. gada 11. maijā noslēgtā zemes nomas līguma Nr. BPP6-1/21/9 pagarināšanu 

[bookmark: _GoBack]Ogres novada pašvaldībā (turpmāk – Pašvaldība) saņemts biedrības “Jātnieku sporta klubs “Zelta Pakavs”’, reģistrācijas Nr. 40008175860, juridiskā adrese: Liepu iela 1A, Birzgale,  Birzgales pag., Ogres nov., LV-5033 (turpmāk – Iesniedzējs), valdes priekšsēdētājas Evijas Daigeles 2026. gada 31. marta iesniegums, Pašvaldības reģistrācijas Nr. 2-4.1/1843, kurā izteikta vēlme turpināt Pašvaldībai piederošā nekustamā īpašuma “Zeme pie ēdnīcas”, Birzgales pag., Ogres nov., kadastra numurs 7444 005 0228, sastāvā esošās zemes vienības,  kadastra apzīmējums 7444 005 0228, daļas 0,7700 ha nomu (turpmāk – Iesniegums). 
Iesniedzējs 2026. gada 30. aprīļa vēstulē “Paskaidrojums par biedrības darbību un atbilstību MK noteikumu Nr. 350 29.4. punkta prasībām” norāda [..]: “Mūsu biedrība ir viena no aktīvākajām kopienām Birzgales pagastā, un mūsu darbība sniedz būtisku ieguldījumu vietējās sabiedrības attīstībā. Pie mums regulāri darbojas bērni, jaunieši, pieaugušie un cilvēki ar invaliditāti no plaša apkārtnes loka — Birzgales, Lielvārdes, Ogres, Tīnūžiem, Jumpravas, Kurmenes un Skaistkalnes. [..]: ”Tāpat bērniem no trūcīgākām ģimenēm nav liegts pie mums darboties bez maksas, nodrošinot viņiem iespēju iesaistīties sportā neatkarīgi no ģimenes materiālajām iespējām. Vēlamies arī pieminēt, ka pie mums jau kopš biedrības darbības pirmsākumiem aktīvi darbojas Birzgales iedzīvotājs ar invaliditāti. Viņam tiek nodrošinātas bezmaksas jāšanas nodarbības un pastāvīgs atbalsts no mūsu kolektīva. Mēs esam priecīgi, ka varam viņam sniegt iespēju būt daļai no kopienas un attīstīt savas prasmes, jo citviet pagastā viņam šādas iespējas vairs netiek piedāvātas. Pie mums regulāri viesojas arī Birztaliņas PII bērni un audzinātājas, ienākot pusdienlaika pastaigās, kā arī Birzgales iedzīvotāji ar ciemiņiem, lai apskatītu zirgus un pabarotu tos — tas vienmēr tiek nodrošināts bez maksas. Mūsu kopiena organizē vairākus tradicionālus pasākumus — Helovīnu gājienus ar maskās tērptiem zirgiem, Ziemassvētku pasākumus, stafetes, spēles un radošās aktivitātes. Šī darbība sniedz reālu un ilgstošu sabiedrisko labumu, kas pilnībā atbilst MK noteikumu Nr. 350 29.4. punktam.” Zemes vienība tiek izmantota tikai sporta funkciju nodrošināšanai, kā tas noteikts iepriekšējā nomas līgumā. Biedrība neveic komercdarbību un negūst peļņu no zemes izmantošanas”.
Izskatot Iesniegumu, Pašvaldības dome konstatēja:
1) nekustamā īpašuma “Zeme pie ēdnīcas”, Birzgales pag., Ogres nov., kadastra numurs 7444 005 0228, sastāvā esošā zemes vienība, kadastra apzīmējums 7444 005 0228, platība 1,72 ha (turpmāk – Zemes vienība), piekrīt Birzgales pagasta pašvaldībai saskaņā ar Ogres rajona Birzgales pagasta padomes 2008. gada 25. septembra lēmumu “Par lauku apvidus zemes piekritību Birzgales pagasta pašvaldībai un lauku apvidus zemes nodošanu zemes reformas pabeigšanai” (protokols Nr. 10; 12.);
2) saskaņā ar ierakstu Valsts zemes dienesta Nekustamā īpašuma valsts kadastra informācijas sistēmā Zemes vienībai noteiktais lietošanas mērķis: zeme, uz kuras galvenā saimnieciskā darbība ir lauksaimniecība (kods 0101); 
3) pamatojoties uz Ķeguma novada domes 2021. gada 10. marta lēmumu Nr. KND1-3/21/96 “Par zemes nomu” (protokols Nr. 6; 19.) (turpmāk – Lēmums) Ķeguma novada pašvaldības Birzgales pagasta pārvalde 2021. gada 11. maijā noslēdza ar Iesniedzēju zemes nomas līgumu Nr. BPP6-1/21/9 (turpmāk – Līgums) par Zemes vienības daļas 0,7700 ha (turpmāk – Zemes vienības daļa) nomu ar termiņu līdz 2025. gada 31. decembrim, tās izmantošanas mērķis – sporta funkciju nodrošināšanai;
4) atbilstoši Administratīvo teritoriju un apdzīvoto vietu likuma Pārejas noteikumu 6. punktam ar 2021. gada 1. jūlijā notikušo jaunievēlētās Pašvaldības pirmo sēdi Pašvaldība ir attiecīgajā novadā iekļauto pašvaldību, tostarp Ķeguma novada pašvaldības, institūciju, finanšu, mantas, tiesību un saistību pārņēmēja;
5) Iesniedzējs iznomāto Zemes vienības daļu izmantojis atbilstoši Līgumā noteiktajam izmantošanas mērķim, labticīgi pildījis Līgumā noteiktos nomnieka pienākumus un Iesniedzējam nav nomas maksas un nekustamā īpašuma nodokļa maksājumu parādu. 
Iesniedzējs faktiski ir turpinājis lietot Zemes vienības daļu.
Ņemot vērā, ka Zemes vienības daļa nav nepieciešama Pašvaldības vai tās iestāžu funkciju nodrošināšanai un Iesniedzējs sniedz nozīmīgu labumu sabiedrībai, Pašvaldībai ir lietderīgi pagarināt Līgumu ar Iesniedzēju.  
Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” (turpmāk – Noteikumi Nr. 350) 53. punkts noteic, ka  iznomātājs, izvērtējot sabiedrības intereses un lietderības apsvērumus, var pieņemt lēmumu pagarināt nomas līguma termiņu (nerīkojot izsoli). Nomas līgumu var pagarināt, ievērojot šo noteikumu 28.1 vai 28.2 punktā noteiktos kritērijus un nosacījumu, ka nomas līguma kopējais termiņš nedrīkst pārsniegt Publiskas personas finanšu līdzekļu un mantas izšķērdēšanas novēršanas likumā noteikto nomas līguma termiņu. 
Publiskas personas finanšu līdzekļu un mantas izšķērdēšanas novēršanas likuma 6.¹ panta pirmajā daļā noteikts, ka, ja likumā vai Ministru kabineta noteikumos nav paredzēts citādi, nekustamā īpašuma nomas līgumu slēdz uz laiku, kas nav ilgāks par 70 gadiem.
Noteikumu Nr. 350 56. punkts noteic, ka pagarinot nomas līguma termiņu, nomas maksu pārskata, piemērojot šo noteikumu 3. nodaļā noteikto nomas maksas noteikšanas kārtību. 
Noteikumu Nr. 350 29.4. apakšpunktā noteikts, ka šo noteikumu 32., 40., 41., 42., 42.1, 42.2, 42.3, 43., 44., 45. un 46. punktu var nepiemērot, ja tiek iznomāts neapbūvēts zemesgabals, kas tiek iznomāts biedrībām vai nodibinājumiem, kuru darbība sniedz nozīmīgu labumu sabiedrībai vai kādai tās daļai, it sevišķi, ja tā vērsta uz labdarību, cilvēktiesību un indivīda tiesību aizsardzību, pilsoniskas sabiedrības attīstību, izglītības, zinātnes, kultūras un veselības veicināšanu un slimību profilaksi, sporta atbalstīšanu, vides aizsardzību, palīdzības sniegšanu katastrofās un ārkārtas situācijās, sabiedrības, it īpaši trūcīgo un sociāli mazaizsargāto personu grupu, sociālās labklājības celšanu, kā arī starptautiskajām organizācijām ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts. Savukārt 30.1. apakšpunktā noteikts, ka šo noteikumu 29.4. apakšpunktā minētajā gadījumā nomas maksa gadā ir 1,5 % no zemesgabala kadastrālās vērtības (bet tā nedrīkst būt mazāka par šo noteikumu 5. punktā minēto (28 euro)). Zemes vienības daļas nomas maksa atbilst Lēmumā noteiktajai un nav maināma.
Pamatojoties uz Pašvaldību likuma 10. panta pirmās daļas 21. punktu, Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, 6.1 panta pirmo un 1.1 daļu, Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” 28.13., 29.4., 30.1. apakšpunktu,

balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – 2 (Dace Kļaviņa, Mariss Martinsons), 
Ogres novada pašvaldības dome NOLEMJ:

1. Pagarināt ar biedrību “Jātnieku sporta klubs “Zelta Pakavs”’, reģistrācijas Nr. 40008175860, juridiskā adrese: Liepu iela 1A, Birzgale, Birzgales pag., Ogres nov., LV-5033, 2021. gada 11. maijā noslēgto zemes nomas līgumu Nr. BPP6-1/21/9 par nekustamā īpašuma “Zeme pie ēdnīcas”, Birzgales pag., Ogres nov., kadastra numurs 7444 005 0228, sastāvā esošās zemes vienības, kadastra apzīmējums 7444 005 0228, daļas 0,7700 ha nomu biedrības darbības nodrošināšanai uz 5 (pieciem) gadiem.
2. Pilnvarot Ogres novada Birzgales pagasta pārvaldes vadītāju atbilstoši šim lēmumam normatīvajos aktos noteiktā kārtībā noslēgt vienošanos par grozījumiem 2021. gada 11. maija zemes nomas līgumā Nr.  BPP6-1/21/9. 
3. Kontroli par lēmuma izpildi uzdot Ogres novada pašvaldības izpilddirektoram. 


 (Sēdes vadītāja,
domes priekšsēdētāja A. Kraujas paraksts)

